
Az átkeretezés mint implicit érzelemszabályozási folyamat vizsgálata: fMRI-kutatás

Az érzelmi működés dinamikus, komplex folyamatok összessége. Az érzelemszabályozás, amely az érzelem kialakulásával szorosan összefonódik, végbemehet nemcsak explicit, tudatos és szándékos módon, de automatikusan, implicit módon is.
Jelen kutatásban kíváncsiak voltunk arra, hogy az implicit átkeretezés, mint érzelemszabályozási stratégia milyen idegrendszeri struktúrák aktivációját hívja elő, valamint milyen mértékben hatékony a negatív érzelmek elaborációjában szubjektív értékelés alapján.
A vizsgálat során fMRI felvételek készültek miközben a részvevőknek egy szocioemocionális inger reinterpretációját kellett végrehajtaniuk.
Az átkeretezési feladat negatív kondíciójában (negatív címkével ellátott képekre) megnövekedett occipitális, temporális, dorzomediális prefrontális, inferior frontális, hippocampális és parahippocampális aktivációt regisztráltunk.
Eredményeink arra mutatnak, hogy a negatív érzelmek implicit átértékelése már az inger jelenlétében lezajlik a dmPFC működésén keresztül. 

